Trykkefrihedsselskabet af 2004
Trykkefrihedsselskabet af 2004, dansk forening, stiftet i 2004 af en gruppe borgere, der ser ytringsfriheden som truet, især af religiøse og ideologiske grupperinger og internationale pressionsgrupper; navnet refererer til Trykkefrihedsselskabet fra 1835.
Foreningen udgiver tidsskriftet Sappho, der redigeres af bl.a. historikeren og journalisten Lars Hedegaard (f. 1942) og teologen Katrine Winkel Holm, begge medstiftere. Fra 2014 er Katrine Winkel Holm foreningens formand.
Trykkefrihedsselskabet uddeler årligt journalistprisen Sappho-prisen (uddelt til "Muhammed-tegneren" Kurt Westergaard (2008), til den russiske journalist og menneskerettighedsforkæmper Olga Romanova (2012) mfl.) samt Trykkefrihedsprisen (uddelt til bl.a. den amerikanske historiker Daniel Pipes (f. 1949) og den indisk/pakistansk-fødte islamforsker Ibn Warraq (f. 1946) i hhv. 2007 og 2008).
Udgivelserne i Trykkefrihedsselskabets Bibliotek har særligt fokus på islamforskning og islamkritik. Foreningen havde i 2010 ca. 800 medlemmer.